N á v r h 

Zákon

z ................, 

ktorým sa mení a dopĺňa zákon č. 185/2002 Z. z. o Súdnej rade Slovenskej republiky a o zmene a doplnení niektorých zákonov v znení neskorších predpisov 

	Národná rada Slovenskej republiky sa uzniesla na tomto zákone.

Čl. I.

	Zákon č.  185/2002 Z. z. o Súdnej rade Slovenskej republiky a o zmene a doplnení niektorých zákonov v znení zákona č. 267/2003 Z. z., zákona č. 426/2003 Z. z., zákona č. 458/2003 Z. z., zákona č. 543/2003 Z. z. a zákona č. 523/2004 Z. z. sa mení a dopĺňa takto:

1. V § 4 ods. 1 sa vypúšťa písm. d).

Doterajšie písmená e), f), g), h) sa označujú ako písmená d), e), f) a g).

2. § 5 vrátane nadpisu znie.

"§ 5

Riadenie činnosti súdnej rady

     Činnosť súdnej rady riadi predseda súdnej rady. Predseda súdnej rady na tento účel vykonáva úkony ustanovené v rokovacom poriadku súdnej rady.

3. V § 6 ods. 1 sa na konci pripája táto veta. "Počas neprítomnosti predsedu súdnej rady zasadnutie súdnej rady vedie vekom najstarší prítomný člen súdnej rady."

4. V § 6 ods. 6 znie:
„(6) Každý člen súdnej rady má právo hlasovať za návrh alebo proti návrhu. Ak sa člen súdnej rady zdrží hlasovania, hlasovanie je neplatné. Na prijatie uznesenia súdnej rady je potrebný súhlas nadpolovičnej väčšiny všetkých jej členov. Ak sa táto väčšina nedosiahne, návrh sa zamietne.“

5. § 8 a  9 vrátane nadpisu znejú:

"§ 8

(1) Výkon funkcie člena súdnej rady sa považuje za prekážku v práci z dôvodu všeobecného záujmu.

(2) Členovi súdnej rady patrí za výkon funkcie mesačne odmena vo výške dvojnásobku priemernej mesačnej nominálnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok predchádzajúci roku, v ktorom sa má odmena vyplácať.

(3) Ak sa člen súdnej rady bez riadneho ospravedlnenia s uvedením dôvodu, ktorým je choroba alebo iný závažný, dôvod nemôže zúčastniť zasadnutia súdnej rady stráca nárok na odmenu za mesiac, v ktorom súdna rada zasadala.

(4) Člen súdnej rady má nárok na náhradu výdavkov spojených s výkonom jeho funkcie podľa osobitného predpisu.5)

§ 9

Kancelária súdnej rady

(1) Úlohy spojené s odborným, organizačným a technickým zabezpečením činnosti súdnej rady plní kancelária súdnej rady. 

(2) Na plnenie úloh vyplývajúcich z pôsobnosti súdnej rady môže kancelária súdnej rady vyžadovať od súdov, iných štátnych orgánov, sudcovských rád a stavovských organizácií sudcov podklady a informácie.

(3) Kanceláriu súdnej rady riadi a v jej mene vystupuje vedúci kancelárie súdnej rady. Vedúceho kancelárie súdnej rady vymenúva a odvoláva predseda súdnej rady, ktorému vedúci zodpovedá za činnosť kancelárie.

________________________________________________
5) Zákon č. 119/1992 Zb. o cestovných náhradách v znení neskorších predpisov.

(4) Kancelária súdnej rady je rozpočtová organizácia, ktorá je zapojená na štátny rozpočet prostredníctvom kapitoly štátneho rozpočtu Najvyššieho súdu Slovenskej republiky.

(5) Podrobnosti o organizácii a úlohách kancelárie ustanoví organizačný poriadok, ktorý vydáva vedúci kancelárie súdnej rady.“.

6. V § 26 ods. 1 písm. c) sa na konci vypúšťa čiarka a pripájajú sa tieto slová: "na základe právoplatného odsudzujúceho rozsudku za úmyselný trestný čin, alebo ak bol právoplatne  odsúdený za trestný čin a súd nerozhodol v jeho prípade o podmienečnom odložení výkonu trestu odňatia slobody,".

7. § 26 sa dopĺňa odsekom 3, ktorý znie: "člena súdnej rady môže odvolať ten orgán, ktorý ho do tejto funkcie zvolil alebo vymenoval".

Čl. II.

	Tento zákon nadobúda účinnosť  1. júla 2005.